На основу члана 5. став 1. и члана 32. став 1. тачка 6. Закона о локалној самоуправи („ Службени гласник РС“, број 129/07, 83/14- други закон, 101/16-други закон и 47/18), члана 40.став 1. тачка 7. Статута општине Инђија („Службени лист општине Инђија“ број 5/19) а у циљу реализације мера и активности предвиђених Локалним антикорупцијским планом општине Инђија за период 2017 године - 2020 године („Службени лист општине Инђија број 30/17),

 Скупштина општине Инђија, на седници одржаној дана 02.09.2020.године, донела је

**ОДЛУКУ**

**О КОНТРОЛИ ПРИЈЕМА И РЕАЛИЗАЦИЈЕ ДОНАЦИЈА БУЏЕТУ**

**ОПШТИНЕ ИНЂИЈА**

 **Члан 1.**

 Овом одлуком уређује се начин и поступак анализе и оцене оправданости, исплативости и могућности реализације донације, а пре закључивања донаторских уговора у својству примаоца донације.

  **Члан 2.**

 Под донацијом у смислу ове одлуке, подразумева се наменски бесповратни приход буџета општине Инђија, који се остварује на основу писаног уговора између даваоца и примаоца донације.

 Предмет донације могу бити роба, услуге, новац, хартије од вредности, имовинска и друга права, осим дувана и дуванских прерађевина, алкохолних пића и путничких аутомобила.

 **Члан 3.**

Давалац донације у смислу ове одлуке, јесте домаће или страно физичко или правно лице које даје донацију буџету општине Инђија.

 Прималац донације у смислу ове одлуке, јесте буџет општине Инђија.

 Корисник донације у смислу ове одлуке, јесте орган општине или јавна служба, установа основана од стране општине Инђија, којој је донација намењена.

 **Члан 4.**

Давалац донације не може бити физичко или правно лице:

 1.над којим корисник донације врши надзор и или контролу,

 2.које представља повезано лице са јавним функционером општине Инђија, у смислу прописа којима се уређује спречавање сукоба интереса при вршењу јавних функција.

 **Члан 5.**

Донација се остварује уговором између даваоца донације и примаоца донације који мора бити сачињен у писаној форми.

 Вредност предмета донације мора бити процењива и исказана у уговору о донацији и обавезно се приказује кроз завршни рачун буџета општине за годину у којој је донација дата.

 **Члан 6.**

 Пре потписивања уговора о донацији, лице које жели да учини донацију дужно је да Општинској управи достави писани предлог за давање донације, која утврђује оправданост и исплативост предложене донације.

  **Члан 7.**

 Донација је оправдана уколико њена намена, односно начин трошења и коришћења одговарају потребама примаоца и корисника донације.

 Донација није исплатива уколико су процењени трошкови одржавања и коришћења већи од њене вредности, у периоду од три године од дана пријема.

 **Члан 8.**

Начелник Општинске управе дужан, је да у року од седам дана од дана достављања писаног предлога за давање донације из члана 6. ове одлуке, решењем образује Комисију за процену оправданости и исплативости предложене донације (у даљем тексту: Комисија).

 Комисија има три члана, од којих је један председник.

 За члана Комисије, именује се запослени који обавља матријално финансијске послове, односно административно техничке послове, а трећи члан именује се у зависности од предмета и корисника донације.

 **Члан 9.**

 Комисија из члана 8.ове одлуке, дужна је да у року од 15 дана од дана образовања, изради и достави Општинском већу, образложену анализу оправданости и исплативости предложене донације са мишљењем.

 Анализа оправданости и исплативости предложене донације, садржи процену постојања потребе за предметом предложене донације, као и процену трошкова коришћења и одржавања предложене донације, укључујујћи и евентуалне прикривене трошкове.

 **Члан 10.**

 Уколико утврди да предложена донација није оправдана и исплатива, односно да је подносилац предлога за давање донације лице из члана 4. ове одлуке, Комисија је дужна да то констатује у анализи оправданости и исплативости предложене донације са мишљењем.

 **Члан 11.**

 О предлогу донације одлучује Општинско веће на основу достављене образложене анализе оправданости и исплативости предложене донације са мишљењем Комисије, на првој наредној седници од момента достављања.

 **Члан 12.**

 Уколико Општинско веће одлучи о прихватању предлога донације, Председник општине ће са даваоцем донације закључити уговор о донацији који мора нарочито да садржи податке о: уговорним странама, предмету и вредности донације, намени донације, начину и року извршења донације, извештавању даваоца донације о реализацији донације, условима за измену или раскид уговора о донацији као и одредбе о решавању спорова.

 **Члан 13.**

Донација у новцу, уплаћује се на рачун примаоца донације, са посебно дефинисаном наменом донације.

 **Члан 14.**

 Корисник донације дужан је да донацију користи строго наменски у складу са уговором о донацији, и да у року од 15 дана од дана када је предмет донације искоришћен, достави извештај Општинској управи о реализацији донације.

 Уколико је предмет донације такав да захтева одржавање или набавку додатне робе или услуга за њено коришћење, корисник донације је дужан да Општинској управи достави годишњи извештај о коришћењу донације, најкасније до 31.јануара текуће године за претходну годину.

 **Члан 15.**

Контролу наменског и сврсисходног располагања и трошења донације, врши Служба буџетске инспекције и интерне ревизије.

 **Члан 16.**

 Општинска управа је дужна да формира Јединствену евиденцију о донацијама буџету општине Инђија, која обавезно мора да садржи:

 1.уговоре о донацији;

 2.образложене анализе о оправданости и исплативости предложених донација;

 3.писане предлоге за давање донација који су одбијени;

 4. извештаје о реализацији донација.

 Јединствена евиденција из става1. овог члана, објављује се и редовно ажурира на интернет презентацији општине Инђија.

 Начелник Општинске управе одређује лице које је задужено за вођење и ажурирање Јединствене евиденције о донацијама буџету општине Инђија.

 **Члан 17.**

 На основу података из Јединствене евиденције из члана 16. ове одлуке, Општинска управа је дужна да Скупштини општине и Општинском већу поднесе годишњи извештај о регистрованим донацијама, најкасније до 31. марта текуће године за претходну годину.

 Извештај из става 1. овог члана,садржи податке о броју и предмету предложених донација,броју и предмету потписаних уговора о донацијама, њиховој реализацији, броју одбијених предлога за давање донација и разлозима због којих су ови предлози одбијени.

 **Члан 18.**

 Општинска управа је дужна да формира Јединствену евиденцију о донацијама у року од 30 дана од дана ступања на снагу ове одлуке.

 У року из става 1. овог члана, начелник Општинске управе одредиће лице задужено за вођење и ажурирање Јединствене евиденције о донацијама буџету општине Инђија.

 **Члан 19.**

 Ова одлука ступа на снагу осмог дана од дана објављивања у „Службеном листу општине Инђија“.

 **СКУПШТИНА ОПШТИНЕ ИНЂИЈА**

**Број: 400-38/2020-I**

**Дана: 02.09.2020. године Председник
Инђија Ђорђе Димић**

 **ОБРАЗЛОЖЕЊЕ**

Правни основ за доношење Одлуке о контроли пријема и реализације донација буџету општине Инђија , садржан је у члану 5. став 1. и члану 32.став 1. тачка 6. Закона о локалној самоуправи („ Службени гласник РС“, број 129/07, 83/14- други закон, 101/16-други закон и 47/18), члана 40.став 1. тачка 7. Статута општине Инђија („Службени лист општине Инђија“ број 5/19) а у циљу реализације мера и активности предвиђених Локалним антикорупцијским планом општине Инђија за период 2017 године - 2020 године („Службени лист општине Инђија број 30/17).

 Чланом 5. став 1. Закона о локалној самоуправи, регулисано је да у вршењу своје надлежности, јединица локалне самоуправе доноси прописе самостално, у складу са својим правима и дужностима утврђеним Уставом, законом, другим прописима и статутом. Чланом 32.став1. тачка 6. регулисано је да Скупштина општине у складу са законом доноси прописе и друге опште акте, што је регулисано и чланом 40. став 1. тачка 7. Статута општине Инђија.

У циљу реализације мера и активности предвиђених Локалним антикорупцијским планом општине Инђија за период 2017 године - 2020 године, предвиђено је поред осталих одлука, регулисати контролу пријема и реализације донација буџету општине. Област донација до сада није регулисана посебним општим актом општине, те се предложеном одлуком уређује начин и поступак анализе и оцене оправданости, исплативости и могућности реализације донације, а пре закључивања донаторских уговора у својству примаоца донације.

Под донацијом у смислу ове одлуке, подразумева се наменски бесповратни приход буџета општине Инђија, који се остварује на основу писаног уговора између даваоца и примаоца донације,а предмет донације могу бити роба, услуге, новац, хартије од вредности, имовинска и друга права, осим дувана и дуванских прерађевина, алкохолних пића и путничких аутомобила.

Давалац донације у смислу ове одлуке, јесте физичко или правно лице које даје донацију буџету општине Инђија.

 Такође је уређено да је прималац донације буџет општине Инђија, а корисник донације орган општине или јавна служба, установа основана од стране општине Инђија, којој је донација намењена. Давалац донације не може бити физичко или правно лице над којим корисник донације врши надзор или контролу, или које представља повезано лице са јавним функционером општине Инђија, у смислу прописа којима се уређује спречавање сукоба интереса при вршењу јавних функција. Битно је такође, да вредност предмета донације мора бити процењива и исказана у уговору о донацији и обавезно се приказује кроз завршни рачун буџета општине за годину у којој је донација дата. Предложеном одлуком, регулисана је и процедура и то тако, да пре потписивања уговора о донацији, лице које жели да учини донацију дужно је да Општинској управи достави писани предлог за давање донације, а Општинска управа утврђује оправданост и исплативост предложене донације, на начин и процедури уређеној овом одлуком.

По спроведеној процедури, о предлогу донације одлучује Општинско веће на основу достављене образложене анализе оправданости и исплативости предложене донације са мишљењем Комисије. Новина је и утврђена обавеза Општинске управе да формира Јединствену евиденцију о донацијама буџету општине Инђија, а која обавезно мора да садржи: уговоре о донацији; образложене анализе о оправданости и исплативости предложених донација;писане предлоге за давање донација који су одбијени;извештаје о реализацији донација.Јединствена евиденција се објављује и редовно ажурира на интернет презентацији општине Инђија, а начелник Општинске управе одређује лице које је задужено за вођење и ажурирање Јединствене евиденције о донацијама буџету општине Инђија. Утврђена је обавеза Општинске управе, да Скупштини општине и Општинском већу поднесе годишњи извештај о регистрованим донацијама, најкасније до 31. марта текуће године за претходну годину.

 Имајући у виду напред наведено, предлаже се Скупштини општине да Одлуку о контроли пријема и реализације донација буџету општине Инђија, усвоји у тексту како је дат у материјалу.

 Одељење за правне и скупштинске послове